b'\n_START_ARTICLE_\nLasten ristiretki\n_START_SECTION_\nTotta vai tarua?\n_START_PARAGRAPH_\nJotkut historioitsijat ep\xc3\xa4ilev\xc3\xa4t koko kertomusta sepitteeksi. Heid\xc3\xa4n mukaansa mit\xc3\xa4\xc3\xa4n lasten ristiretke\xc3\xa4 ei j\xc3\xa4rjestetty. 1970-luvun alussa alettiin uskoa tarinan muodostuneen vuoden 1212 maattomien k\xc3\xb6yhien uskonnollisen liikehdinn\xc3\xa4n vuoksi. 1200-luvun alussa monet talonpojat Pohjois-Ranskassa ja Saksassa pakotettiin luopumaan tiloistaan ja muodostui vaeltavia k\xc3\xb6yhien joukkoja, joista k\xc3\xa4ytettiin nimityst\xc3\xa4 pueri \xe2\x80\x99lapset\xe2\x80\x99._NEWLINE_Vuonna 1212 nuori ranskalainen puer Stephen ja saksalainen Nicholas v\xc3\xa4ittiv\xc3\xa4t saaneensa n\xc3\xa4kyj\xc3\xa4 Jeesuksesta. Ristiretkel\xc3\xa4iset marssivat seuraten risti\xc3\xa4 ja yhdistiv\xc3\xa4t itsens\xc3\xa4 Jeesuksen raamatulliseen vaellukseen. Syksyll\xc3\xa4 1212 k\xc3\xb6yhien joukko hajaantui ja katosi._NEWLINE_Kolmekymment\xc3\xa4 vuotta my\xc3\xb6hemmin tapahtumasta kirjoittaneet kronikoitsijat ymm\xc3\xa4rsiv\xc3\xa4t ilmaisun puer tarkoittavan lasta. Ilmaisulla saatettiin kuitenkin tarkoittaa my\xc3\xb6s k\xc3\xb6yhi\xc3\xa4 tai ylip\xc3\xa4\xc3\xa4ns\xc3\xa4 nuorempia ihmisi\xc3\xa4._NEWLINE_Kertomus Hamelnin pillipiiparista pohjautuu mahdollisesti lasten ristiretke\xc3\xa4 koskevaan perinteeseen.'